**Povzetek revizijskega poročila *Pravilnost financiranja volilne kampanje liste SOCIALNI DEMOKRATI IN STRANKA EVROPSKIH SOCIALISTOV za volitve poslancev iz Republike Slovenije v Evropski parlament v letu 2014***

Računsko sodišče je izvedlo revizijo *pravilnosti financiranja volilne kampanje liste SOCIALNI DEMOKRATI IN STRANKA EVROPSKIH SOCIALISTOV za volitve poslancev iz Republike Slovenije v Evropski parlament v letu 2014*, ki jo je organizirala stranka Socialni demokrati.

*Cilja revizije* sta bila izrek mnenja o pravilnosti poročanja v skladu z Zakonom o volilni in referendumski kampanji ter izrek mnenja o pravilnosti poslovanja v skladu z Zakonom o volilni in referendumski kampanji. Računsko sodišče je v reviziji tudi ugotovilo znesek delnega povračila stroškov volilne kampanje, do katerega je upravičen organizator volilne kampanje.

Računsko sodišče je o pravilnosti poročanja v skladu z Zakonom o volilni in referendumski kampanji stranki Socialni demokrati izreklo *mnenje s pridržkom*, ker:

* med zbranimi sredstvi ni izkazala vrednosti podarjenega blaga fizičnih oseb;
* je med porabljenimi sredstvi izkazala sredstva, ki niso stroški volilne kampanje, med njimi pa ni izkazala sredstev, ki so stroški volilne kampanje, in
* med prispevki, ki so zbrani v nasprotju z Zakonom o volilni in referendumski kampanji, ni izkazala izrednega popusta pravne osebe.

Računsko sodišče je o pravilnosti poslovanja v skladu z Zakonom o volilni in referendumski kampanji stranki Socialni demokrati izreklo *mnenje s pridržkom*, ker:

* je s posebnega transakcijskega računa za volilno kampanjo poravnala stroške, ki ne sodijo med stroške volilne kampanje;
* s fizičnimi osebami, ki so prispevale blago, ni sklenila ustrezne pisne pogodbe;
* prispevka pravne osebe ni nakazala v humanitarne namene in
* v Seznamu izdatkov ni poročala o vseh predpisanih podatkih.

Računsko sodišče je od stranke Socialni demokrati zahtevalo *predložitev odzivnega poročila,* v katerem mora izkazati popravljalni ukrep, ki se nanaša na nakazilo prispevkov, ki so bili organizatorju volilne kampanje dani v nasprotju z Zakonom o volilni in referendumski kampanji, v humanitarne namene, kot so določeni v zakonu, ki ureja humanitarne organizacije.

Ljubljana, 18. marca 2015